คปภ.เร่งประเมินความเสียหายอุทกภัยใต้
คปภ.เตรียมประเมินความเสียหาย ช่วยเหลือผู้ประสบอุทกภัยภาคใต้ แนะประชาชนที่ทำประกันเร่งแจ้งตัวแทนเพื่อเข้าประเมิน
31 มี.ค. 2554

คปภ.เตรียมประเมินความเสียหาย ช่วยเหลือผู้ประสบอุทกภัยภาคใต้ แนะประชาชนที่ทำประกันเร่งแจ้งตัวแทนเพื่อเข้าประเมิน
นางจันทรา  บูรณฤกษ์  เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่าตามที่ได้เกิดอุทกภัยในพื้นที่ภาคใต้ของไทยส่งผลให้ประชาชนหลายจังหวัด ได้แก่ นครศรีธรรมราช สุราษฎร์ธานี กระบี่ พัทลุง ตรัง ชุมพร สงขลา และพังงา ได้รับความเดือดร้อน บ้านเรือนและข้าวของเสียหายรวมถึงมีผู้เสียชีวิตแล้วจำนวน 13 คน โดยขณะนี้หน่วยงานภาครัฐก็ยังได้ออกประกาศเตือนให้ประชาชนเฝ้าระวังเหตุการณ์ในครั้งนี้อย่างต่อเนื่อง 
สำนักงาน คปภ.ในฐานะหน่วยงานช่วยเหลือประชาชนด้านการประกันภัยได้มีมาตรการให้สำนักงาน คปภ.ในส่วนภูมิภาคเร่งประชาสัมพันธ์ให้ผู้ประสบภัยรีบสำรวจความเสียหายของบ้านเรือนและทรัพย์สินโดยเฉพาะรถยนต์ที่มักจะได้รับความเสียหายเป็นอันดับต้นๆเมื่อเกิดเหตุการณ์น้ำท่วม โดยให้รีบแจ้งบริษัทประกันภัยทราบเพื่อเข้าไปประเมินความเสียหาย 
ทั้งนี้ขอให้แสดงรายละเอียดความสูญเสียและมูลค่าความเสียหายเบื้องต้นของทรัพย์สิน ส่วนกรณีเสียชีวิตให้แสดงหลักฐานสำเนาใบมรณะบัตร และสำเนาบันทึกประจำวันตำรวจ เป็นต้น อย่างไรก็ตามในเบื้องต้นขอให้ประชาชนตรวจสอบกรมธรรม์ประกันภัยที่ได้ซื้อไว้ว่ามีความคุ้มครองอะไรบ้าง โดยกรมธรรม์ประกันภัยที่มีความคุ้มครองน้ำท่วมหลักมีดังนี้
1) การประกันภัยรถยนต์ประเภท 1 ให้ความคุ้มครองตัวรถคันเอาประกันภัยที่ได้รับความเสียหายจากภัยน้ำท่วมกรณีความเสียหายที่เกิดขึ้นมีมูลค่าตั้งแต่ร้อยละ 70 ขึ้นไปของมูลค่ารถ    จะได้รับค่าสินไหมทดแทนเต็มจำนวนเงินเอาประกันภัย 
2) การประกันอัคคีภัยที่ซื้อความคุ้มครองน้ำท่วมเพิ่มและการประกันภัยความเสี่ยงภัยทรัพย์สินจะได้รับความคุ้มครองตามความเสียหายตามที่ระบุไว้ในตัวกรมธรรม์
เลขาธิการ คปภ. กล่าวว่าอยากให้ประชาชนตระหนักว่าปัจจุบันนี้ภัยทางธรรมชาติได้สร้างความเสียหายต่อชีวิตและทรัพย์สินของประชาชนอยู่บ่อยครั้ง โดยไม่สามารถป้องกันความสูญเสียได้ทันท่วงที ดังนั้น หากประชาชนจัดทำประกันภัยไว้ก็จะเป็นการช่วยแบ่งเบาภาระทางการเงินที่จะเกิดขึ้นภายหลังได้ โดยอัตราเบี้ยประกันภัยสำหรับความคุ้มครองที่เพิ่มขึ้นเป็นอัตราที่ไม่สูงมากนัก เช่น การซื้อความคุ้มครองภัยธรรมชาติ 4 ภัยสำหรับที่อยู่อาศัย(น้ำท่วม ลมพายุ แผ่นดินไหว และลูกเห็บ) มีอัตราค่าเบี้ยประกันภัยอยู่ในช่วงระหว่างร้อยละ 0.015–0.15 ของทุนประกันภัย หรือคิดเป็นค่าเบี้ยประกันภัยประมาณ 15 – 150 บาท ต่อทุนเอาประกันภัย 100,000 บาท เป็นต้น   หากมีข้อสงสัยหรือต้องการสอบถามข้อมูลด้านการประกันภัยเพิ่มเติม สามารถติดต่อสอบถามได้ที่สายด่วนประกันภัย 1186 และสำนักงาน คปภ.จังหวัดทุกแห่งทั่วประเทศ